Cristiern, van Godes gnaden to Dennemarcken, Sweden, Norwegen, der Wende etc. koning, hertoge to Sleswijk, greue to Holsten, Stormarn, Oldemborg vnde Delmenhorst. Vnnse sundergen gunste touornn. Ersamen leuen besunderen. So gij vns vnlages touornn vnder nu vppe id nyge hebben van wegen sodaner genomenen guder, so gij schriuen, de vnnsen, nameliken des erwerdigen heren bisschoppes van Aboo vnde her Erick Axelssons dener, vnder Gotland mit eyner barssen van orlige twe schepe to Reuall to hus behorende scholen angehalet, gepilget vnde erer redesten guder berouet hebben, de denne dat meiste deel in juwe stad scholen to hus horen, vnde darbij eyne copien des breues der van Reuall juw geschicket vns senden etc. vnder andern biddende vnde begerende, wij id bij dem vorgenanten heren bisschoppe vnde heren Ericke so verfogen, bestellen vnde merckliken verschriuen willen, dat den juwen vnde deme kopmanne ere genomenen guder wedder togekeret edder ock na weerde betalet werden, vnde juw sodane breue an desuluen, vmme de vort to benalende, senden willen, des wij juw, guden frunde, don weten, wo eyn solkent van den vnsen, alse gij schriuen, bescheen sij, des wij doch nicht hopen, gantzliken vns entegen vnde van herten, God kenne id, leit is vnde wij darvmme den vorbenomeden heren bisschopp vnde Ericke ernsthafftigen schriuen. Desuluen breue wij jw hirbij senden, se to eneme solken weten to antwardende edder sick ock na gebore darby to holden to schickende hebben etc. (o. s. v. rörande andra saker). Datum tho Segeberge am donredage na Dyonisii anno etc. lxv Adress: Den (etc. –) radmannen der stad Lubeke, vnsen (etc.)